tartuNLP/wikipedia-smugri-20251201 huggingface dataset:
SLO

Sonepar Suomi Oy (aiemmin SLO Oy) on suomalainen sähkö-, tele- ja automaatiotuotteiden toimittaja. Yhtiön asiakasryhmiä ovat sähköurakoitsijat, sähkö- ja teleyhtiöt, verkonrakennusyhtiöt, teollisuusyritykset ja julkinen sektori. Sonepar Suomi Oy:n pääkonttori ja keskusvarasto sijaitsevat Kehä III:n äärellä Vantaan Tuupakassa, Ylästön kaupunginosassa. Yhtiöllä on noin 440 työntekijää ja 38 myyntikonttoria. Sonepar Suomi tekee yhteistyötä yli 500 tavarantoimittajan ja -valmistajan kanssa. 
Sonepar Suomi Oy:n toimitusjohtajana on toiminut vuodesta 2012 lähtien Mika Höijer. Hänen edeltäjänsä 2002–2011 oli kauppaneuvoksen arvonimen saanut Tapio Jouhki.
Sonepar Suomi Oy ja sen sisaryritys Sonepar Eesti AS (aiemmin SLO Eesti AS) kuuluvat ranskalaiseen Sonepar-konserniin. Kansainvälinen Sonepar-konserni on maailman johtava sähkötarviketoimittaja, jonka liikevaihto on noin 32.4 miljardia euroa. Henkilöstöä on n. 44 000 yli 40 maassa. 
Historiaa.
Sonepar Suomi Oy tunnettiin 2.5.2022 asti nimellä SLO Oy. SLO perustettiin vuonna 1945. Sotien jälkeen Suomessa oli pulaa myös sähkötarvikkeista, jolloin joukko sähköasennusliikkeitä perusti oman sähkötarvikkeiden keskushankintapisteen, Sähköliikkeiden Oy:n. Näin yhtiön pääomistajiksi tulivat sähköurakoitsijat. Sähköliikkeiden Oy:n nimilyhenteeksi virallistettiin SLO vuonna 1971 ja yhtiön viralliseksi nimenä se on ollut vuodesta 1990.
Toiminnan alussa yhtiöllä oli vaikeuksia saada muun muassa säännöstelytalouden vaatimia tuontilisenssejä, joten yhtiö solmi jo varhain kiinteät edustussopimukset ulkomaisten yritysten kanssa. SLO harjoitti pienimuotoista teollisuutta 1950-luvulta lähtien, mutta luopui kaapelitehtaasta, valaisin- ja sähkötarviketehtaasta, elektroniikkatehtaasta sekä valaisimien muoviosia ja asennusputkia valmistavista yrityksistä 1980-luvulla. 
Omistajat myivät SLO:n vuonna 1986 Nokia Oyj:lle. Hollantilaiselle, Euroopan suurimpiin sähkötukkuliikkeisiin kuuluvalle Otra N.V.:lle SLO siirtyi vuonna 1993 ja Soneparin omistukseen vuonna 1999.
Philippe de Champaigne

Philippe de Champaigne (26. toukokuuta 1602 Bryssel, Espanjan Alankomaat – 12. syyskuuta 1674 Pariisi, Ranska) oli flaamilaissyntyinen ranskalainen barokkitaiteilija.
Elämä.
Champaigne syntyi Brysselissä köyhään perheeseen. Hän oli Jacques Fouquierin oppilas ja muutti vuonna 1621 Pariisiin. Champaigne palkattiin Nicolas Poussinin kanssa sisustamaan Luxembourgin palatsia Nicolas Duchesnen alaisuudessa. Champaignen tyyli miellytti Ranskan kuninkaallista perhettä, jolle hän aloitti työskennellä vuonna 1628. Hän oli Kardinaali Richelieun läheinen ystävä, minkä ansiosta hän sai paljon työtehtäviä. Champaigne muistetaankin nykyään monista Richeliun muotokuvista.
Champaigne oli vuonna 1648 perustamassa Ranskan taideakatemiaa. Champaigne sai elämäänsä vaikutteita jansenismista ja vetäytyi hiljalleen hovista. Uransa loppuvaiheessa hän keskittyikin maalaamaan muotokuvia merkittävistä jansenisteista. Viimeisiksi vuosiksiin hän vetäytyi eläkkeelle Port-Royal-des-Champsin luostariin, jossa hänen tyttärensä oli nunnana.
II/KTR 10 (talvisota)

II/KTR 10 ("Niemen Patteristo") oli talvisodan aikainen Kettätykistörykmentti 10 II Patteristo. Patteristo on tykistön joukkoyksikkö, joka vastaa vahvuudeltaan jalkaväen pataljoonaa .
II/KTR 10 perustettiin 7. lokakuuta 1939 alkaen Jyväskylässä. Se kuului everstilu­utnantti Toivo Sarpa­rannan komentamaan Kenttätykistörykmentti 10:een. 
Patteriston numero vaihtui 1.1.1940 II/KTR 7:ksi. Patteriston komentajana toimi kapteeni Aarne Niemi. Komentajansa mukaan patteristoa kutsuttiin Niemen Patteristoksi
Perustaminen ja varustaminen.
II/KTR10 perustettiin Jyväskylän Puistokoululla.
Patteristo henkilöstön pääosa oli Jämsänjokilaaksossa asuneita reserviläisiä. 
Patteristo pyrittiin varustamaan määrävahvuuksien mukaisesti, mutta varsinaista tykkikalustoa lukuun ottamatta määrävahvuuksiin ei päästy.
Keskittäminen.
II/KTR 10 keskitettiin 12.-15.10.1939 välisenä aikana Pyhäjärvi-Sakkola -alueelle Kannaksen itäosaan III Armeijakunnan alueelle.
Niemen Patteristo jatkosodassa.
Pääosa patteriston henkilöstöstä palveli Niemen johdolla jatkosodassa III/KTR19
III/KTR 10 (talvisota)

III/KTR 10 eli Kettätykistörykmentti 10:n III Patteristo ("Merenheimon Patteristo") oli Suomen maavoimien patteristo talvisodassa.
Perustaminen.
Patteristo perustettiin 7. lokakuuta 1939 Niinisalossa ja se kuului everstiluutnantti Toivo Sarparannan komentamaan Kenttätykistörykmentti 10:een. Patteriston henkilöstö oli Honkajoen, Jämijärven ja Kankaanpään reserviläisiä. Patteriston ensimmäisenä komentajana oli kapteeni Lennart Kaje, joka luovutti komentajan tehtävät 27. marraskuuta Urho Merenheimolle. Komentajansa mukaan patteristoa kutsuttiin myös Merenheimon Patteristoksi. Rykmentin nimi vaihdettiin 1. toukokuuta 1940 Kenttätykistörykmentti 7:ksi, jolloin patteristo sai uuden nimen III/KTR 7.
Patteristo pyrittiin varustamaan määrävahvuuksien mukaisesti, mutta varsinaista tykkikalustoa lukuun ottamatta määrävahvuuksiin ei päästy.
Historia.
Patteristo keskitettiin III Armeijakunnan alueelle Karjalankannaksen itäosaan. Patteristoa kuljettanut juna saapui Sakkolan asemalle sunnuntaina 15. lokakuuta kello 9.35. Aluksi käskettiin 8. ja 9. patteri Räisälän Humalaisiin, josta ne siirrettiin seuraavana päivänä Oravakyröön ja edelleen Virkkilään. Ne siirtyivät vielä 23. lokakuuta Haitermaahan. Patteriston 7. patteri Sipilänmäen ja kirkonkylän väliselle alueelle, jonne kaksi muuta patteria siirtyivät marraskuun ensimmäisen viikon aikana.
Heksakloroplatinahappo

Heksakloroplatinahappo eli vetyheksakloroplatinaatti(IV) (H2[PtCl6]) on platinan kompleksiyhdiste ja keskivahva happo. Yhdisteellä on käyttöä teollisuudessa katalyyttinä ja reagenssina analyyttisessä kemiassa ja valmistettaessa muita platinayhdisteitä.
Ominaisuudet.
Heksakloroplatinahappo on punaisenruskeaa kiteistä ainetta, joka imee vettä ja esiintyy usein heksahydraattina H2[PtCl6]·6H2O. Se liukenee sekä veteen että alkoholiin ja protolysoituu muodostaen vety- ja heksakloroplatinaatti(IV)ioneja.
Valmistus.
Heksakloroplatinahappoa valmistetaan liuottamalla platinametallia, usein platinasientä, kuningasveteen, jos käytetään kuningasvettä puhdistetaan tuote tislaamalla, annetaan jäähtyä ja kiteytetään. Vaihtoehtoisesti platinasientä kuumennetaan kloorin ja väkevän suolahapon kanssa 150 °C:n lämpötilaan tai liuotetaan platina(IV)kloridia suolahappoon.
Pt + 4 HNO3 + 6 HCl → H2PtCl6 + 4 NO2 + 4 H2O
Käyttö.
Heksakloroplatinahappo on platinan yhdisteistä teollisesti tärkein. Heksakloroplatinahappoa käytetään hydrosilylaatioreaktion katalyyttinä sekä hydrosilylaatiokatalyyttien valmistamiseen. Yhdisteestä saadaan muita platinayhdisteitä, joita voidaan niin ikään käyttää katalyytteinä. Muita heksakloroplatinahapon käyttökohteita ovat impregnointi, metallisen platinan valmistus autojen katalysaattoreihin ja valokuvausreagenssina yhdessä rauta(III)oksalaatin kanssa.
Valintanappi

Valintanappi (, ”radiopainike”) on graafisen käyttöliittymän elementti, jolla käyttäjä voi valita vain yhden annetuista vaihtoehdoista. Valintanapit ovat yleisiä www-sivuilla.
Termeillä ”radiopainike” ja ”radionappi” tarkoitetaan usein valintanappia. Nimitys juontuu vanhojen radioiden kanavanvalintapainikkeista, joita käytettiin ennaltamääritettyjen taajuuksien valitsemiseen. Kun yhden painikkeen painoi pohjaan, muut nousivat automaattisesti ylös, eli kerrallaan pohjassa oli enintään yksi painike. Joissakin radioissa napit eivät tosin jääneet pohjaan, vaan myös viimeisenä painettu nousi ylös. Radiopainikkeet omaksuttiin ensin kasettinauhureihin ja kannettaviin musiikkisoittimiin, myöhemmin myös videonauhureihin ja -kameroihin. Digitaalisia valintanappeja käytettiin ensi kerran osana "Xerox Star 8010" -työaseman käyttöliittymää. Muista valmistajista sen omaksui ensimmäisenä Apple.
Ki (albumi)

Ki on kanadalaisen muusikon Devin Townsendin kymmenes studioalbumi, sekä ensimmäinen alun perin neliosaiseksi kaavaillusta The Devin Townsend Project -sarjan albumista. Albumi julkaistiin toukokuussa 2009 Townsendin omalla levymerkillä HevyDevy Records. Albumista on julkaistu myös 1000 vihreän vinyylin painos. Tyylillisesti se on lähes akustista ja melko rauhallista tunnelmointia.
Kappaleet.
Kaikki kappaleet kirjoittanut Devin Townsend, ellei toisin mainita.
Toni Kuusela

Toni Matti Kristian Kuusela (s. 21. tammikuuta 1994 Vimpeli) on suomalainen keihäänheittäjä. Yleisurheilussa hän edustaa Vimpelin Vetoa. Kuusela edusti vuosina 2017–2022 Kuortaneen Kuntoa, vuosina 2014–2016 Alajärven Ankkureita ja sitä ennen vuoteen 2013 Vimpelin Vetoa. Hänen valmentajanaan toimii Petteri Piironen. Nuorempana Kuusela pelasi pesäpalloa Vimpelin Vedossa.
Kuusela sijoittui Rietin alle 20-vuotiaiden EM-kilpailuissa 2013 viidenneksi tuloksella 73,06. Vuonna 2021 järjestetyissä Tokion olympialaisissa hän karsiutui loppukilpailusta tuloksella 76,96. Vuonna 2022 Kuusela sijoittui Münchenin EM-kilpailuissa viidenneksi tuloksella 80,20. Budapestin MM-kilpailuissa 2023 Kuusela jäi karsintaan tuloksella 79,27.
Kuuselan ennätys on 15. kesäkuuta 2021 Orimattilassa heitetty 85,03, jolla tuloksella hän rikkoi myös Tokion olympiakisojen tulosrajan. Kuusela sijoittui Suomi–Ruotsi-maaottelussa Tampereella 1. syyskuuta 2018 kolmanneksi tuloksella 75,96 ja voitti maaottelun keihäskisan Tampereella 2020 tuloksella 80,45. Hän sai Kalevan kisoissa hopeaa 2022 ja 2023 sekä pronssia vuosina 2019, 2020 ja 2021.
Kuusela on pelannut Superpesiksessä kahdeksan ottelua Vimpelin Vedossa ja kolme ottelua Joensuun Mailassa kaudella 2012. Lisäksi hän edusti kaudella 2012 myös Vedon B- ja A-junioreita. Kuusela on voittanut Vimpelin Vedon riveissä A-poikien SM-kultaa vuonna 2012. Samana vuonna hän voitti miesten SM-hopeaa Vimpelin joukkueessa. Sisäpelissä hänen roolinsa on ollut etenijä, ulkopelissä koppari. 
Kuusela on kotoisin Vimpelin Rantakylästä.
Hot Chocolates

Hot Chocolates oli yhdysvaltalainen Broadway-musikaalinäytelmä vuodelta 1929. Näytelmän ohjasi Leonard Harper ja musiikista vastasivat Thomas ”Fats” Waller ja Harry Brooks. Käsikirjoituksen ja sanoitukset kirjoitti Andy Razaf.
"Hot Chocolates" sai ensi-iltansa New Yorkin Hudson Theatressa 20. kesäkuuta 1929. Näytelmää esitettiin yhteensä 219 näytöksen ajan; viimeinen esitys oli 14. joulukuuta 1929. Näytelmä oli jazzmuusikko Louis Armstrongin Broadway-debyytti ja sisälsi yhdeksi Wallerin suurimmista hiteistä nousseen kappaleen ”Ain’t Misbehavin’”. Muita ohjelmistossa olleita kappaleita olivat ”Black and Blue”, ”Can’t We Get Together” ja ”Savannah Blue Sue”.
Waller ja Razaf kirjoittivat näytelmän alun perin Harlemin Connie’s Inn -yökerhossa esitettäväksi, ja kun näytelmän suosio sai Broadway-tuottajat ottamaan sen Hudson Theatren ohjelmistoon, samat näyttelijät esittivät sitä rutiininomaisesti kahdesti päivässä, kerran Hudson Theatressa ja kerran yksinkertaistettuna versiona Connie’s Innissä.
Paolo Di Canio

Paolo Di Canio (s. 9. heinäkuuta 1968 Rooma) on italialainen jalkapallovalmentaja ja entinen jalkapalloilija. Viimeksi hän toimi Englannin Valioliigassa silloin pelanneen Sunderlandin päävalmentajana.
Alkalinen fosfataasi

Alkalinen fosfataasi (AFOS, EC 3.1.3.1) on hydrolaasityyppinen entsyymi. Se katalysoi fosfaattiryhmien poistoa monentyyppisiltä molekyyleiltä, kuten nukleiinihapoilta ja proteiineilta. Fosfaattiryhmän poistoa kutsutaan defosforylaatioksi. Alkalinen fosfataasi toimii tehokkaimmin alkalisessa eli emäksisessä ympäristössä.
Ihmisellä alkalista fosfataasia esiintyy etenkin maksassa, sappiteissä, munuaisissa, luukudoksessa ja istukassa.
Normaali AFOS-viitearvo veriseerumissa aikuisilla on 35–105 U/l. Lapsilla arvot ovat suuremmat. Veren AFOS-pitoisuus kohoaa etenkin sappiteiden tukostiloissa.
Alkalisen fosfataasin entsyyminumero on EC 3.1.3.1 ja CAS-numero 9001-78-9.
Opan Sat

Opan Vladimirovitš Sat (, s. 13. kesäkuuta 1987) on venäläinen vapaapainija ja Euroopan mestari.
Sat voitti Euroopan mestaruuden sarjassa 60 kg Bakussa 2010, Dortmundissa 2011 ja Tbilisissä 2013. Hän voitti junioreiden Euroopan-mestaruuden 50-kiloisissa 2005 ja 55-kiloisissa 2007.
Sunrise

Sunrise voi tarkoittaa esimerkiksi:
Paikkoja.
Yhdysvalloissa:
Leo Arnaud

Leo Arnaud (oik. "Noël Léon Marius Arnaud", 24. heinäkuuta 1904 Lyon, Ranska – 26. huhtikuuta 1991 Pohjois-Carolina, Yhdysvallat) oli Ranskassa syntynyt, Yhdysvalloissa uransa tehnyt säveltäjä ja kapellimestari. Hänen sävellystään "Bugler's Dream" ovat yhdysvaltalaiset televisioyhtiöt vuosikymmeniä käyttäneet olympialaisten kisalähetysten tunnusmusiikkina.
Arnaud opiskeli musiikkia Ranskassa muun muassa Maurice Ravelin johdolla ja lähti 1930-luvulla siirtolaiseksi Yhdysvaltoihin. Hän pääsi elokuvamusiikin tekijäksi Hollywoodin Metro-Goldwyn-Mayer-yhtiölle ja toimi muutenkin aktiivisesti Los Angelesin musiikkielämässä, muun muassa Hollywood String Orchestran kapellimestarina. Hän teki musiikkia kymmeniin MGM-elokuviin 1930–1970-luvuilla, useimmiten orkestroijana mutta toisinaan myös säveltäjänä.
Briksdalsbreen

Briksdalsbreen on laaksojäätikkö Strynin kunnassa, Länsi-Norjassa. Jäätikkö on osa suurempaa Jostedalsbreen-jäätikköä sekä Jostedalsbreenin kansallispuistoa.
Glasiologia.
Briksdalsbreenin etualalla oleva laakso oli alun perin pohjalla virtaavan veden kuluttama V-laakso. Kasvaessaan jäätikkö aurasi laakson pohjaa leveämmäksi, minkä jälkeen jäätikön vetäydyttyä jäljelle on jäänyt Briksdalenin U-laakso eli ruuhilaakso.
Jäätikön pituuden muutoksiin liittyvät mittaukset Briksdalsbreenillä alkoivat vuonna 1900. Jäätikkö on kokenut useita kasvu- ja kutistumisjaksoja. Vuosien 1932 ja 1951 välillä jäätikön etureuna vetäytyi yli 800 metriä paljastaen jäätikön alla olevan Briksdalsvatnet-järven. Jäätikön viimeisin kasvujakso alkoi vuonna 1987, ja vuonna 1997 jäätikkö peitti allaan olevan järven kokonaan.
Norjan seurannassa olevista jäätiköistä useimmat ovat kutistuneet merkittävästi 2000-luvun alusta lähtien, eikä Briksdalsbreen ole ollut poikkeus. Vuodesta 1999 lähtien Briksdalsbreen on pienentynyt nopeasti, ja vuosi 2004 oli jäätikölle ennätyksellinen. Jäätikkö vetäytyi yhden vuoden aikana 96 metriä, mikä oli suurempi kutistumisvauhti vuodessa kuin yhdelläkään Norjan muista jäätiköistä vuonna 1900 aloitettujen mittausten jälkeen. Vuoden 2006 lopussa Briksdalsbreenin etureuna oli jälleen vetäytynyt järven ylävirran puoleiselle reunalle. Jäätiköiden kutistuminen johtui paitsi tavanomaista vähäisemmistä lumisateista useana peräkkäisenä talvena myös ennätyksellisen lämpimistä kesistä vuosina 2002 ja 2003.
Denis Tsarguš

Denis Igorevitš Tsarguš (, s. 1. syyskuuta 1987 Gudauta, Georgian SNT) on venäläinen vapaapainija, maailman- ja Euroopan mestari.
Tsarguš voitti maailmanmestaruuden sarjassa 74 kg Herningissä 2009 ja Moskovassa 2010 sekä saman sarjan Euroopan mestaruuden Bakussa 2010 ja Dortmundissa 2011.
Gábor Hatos

Gábor Hatos (s. 3. lokakuuta 1983 Eger) on unkarilainen vapaapainija.
Hatos saavutti olympiapronssia 74 kg:n painoluokassa Lontoossa 2012. Ateenan kesäolympialaisissa 2004 hän sijoittui 66 kilogramman sarjassa 15:nneksi. Hän voitti sarjassa 74 kg MM-pronssia Moskovassa 2010, EM-hopeaa Tbilisissä 2013 sekä EM-pronssia Moskovassa 2006, Dortmundissa 2011 ja Belgradissa 2012.
Vasyl Fedoryšyn

Vasyl Petrovitš Fedoryšyn (, s. 31. maaliskuuta 1981 Kaluš) on ukrainalainen vapaapainija ja Euroopan mestari.
Ateenan kesäolympialaisissa 2004 Fedoryšyn sijoittui alle 60 kilosarjan sarjassa neljänneksi. Pekingissä 2008 hän sijoittui samassa sarjassa alun perin toiseksi hävittyään loppuottelussa venäläiselle Mavlet Batiroville. Fedoryšyn kuitenkin menetti mitalinsa kun hänen Pekingissä antamansa dopingnäyte tutkittiin uudelleen vuonna 2016 ja hän jäi kiinni anabolisten steroidien käytöstä.
MM-tasolta Fedoryšyn on saavuttanut yhden hopea- ja yhden pronssimitalin. Euroopan mestaruuden hän on voittanut kolmesti, minkä lisäksi hänellä on kaksi EM-hopeaa ja neljä EM-pronssia.
Francisco Solano López

Francisco Solano López Carrillo (24. heinäkuuta 1826 Asunción – 1. maaliskuuta 1870 Concepciónin departementti) oli Paraguayn presidentti ja sotilasdiktaattori vuosina 1862–1870. Hän aloitti kolmoisliiton sotana tunnetun sodan Paraguayn naapurivaltioita Brasiliaa, Argentiinaa ja Uruguayta vastaan. Suurin osa maan aikuisesta miesväestöstä tuhoutui muutaman vuoden kestäneessä sodassa, joka päättyi Paraguayn katastrofaaliseen tappioon ja suuriin aluemenetyksiin. Lópezia on jälkeenpäin pidetty megalomaanina ja jopa hulluna, mutta häntä on kotimaassaan toisinaan juhlittu myös isänmaallisena sankarina.
Vuonna 1853 hänet nimitettiin Paraguayn suurlähettilääksi Eurooppaan. Tuona aikana hän opiskeli ranskalaisessa sotilaskoulussa ja kävi kirjeenvaihtoa Napoleon III:n kanssa. Euroopassa vietettyjen vuosien johdosta López osasi myös sujuvaa ranskaa sekä jonkin verran englantia.
Francisco Sólano Lopez seurasi Paraguayn johdossa isäänsä Carlos Antonio Lópezia, jonka sotaministerinä hän oli sitä ennen toiminut. Hän halusi voimakkaasti olla Latinalaisen Amerikan Napoleon ja valmistutti itselleen kopion Napoleonin keisarinkruunusta sekä armeijalleen univormut, jotka olivat identtisiä Napoleonin armeijan vastaavien kanssa. Hän alkoi pian valtaan noustuaan hakeutua sotaan naapurimaiden kanssa, ja sota syttyi vuonna 1864. Vuoden 1868 lopussa maan pääkaupunki Asunción jouduttiin evakuoimaan ja presidentti siirtyi johtamaan sotaa viidakosta käsin. López kuoli Cerro Corán taistelussa brasilialaisten hyökättyä hänen leiriinsä, kamppailtuaan viimeiseen asti. Hänen kuolemansa päätti sodan. Lópezin viimeisistä sanoista ei ole varmuutta, mutta sellaisiksi on kerrottu joko "kuolen isänmaani puolesta" tai "kuolen isänmaani kanssa".
Lópezin kummallisiin edesottamuksiin kuuluivat muun muassa omaan hallintoon, maan eliittiin ja ulkomaisiin diplomaatteihin kohdistuneet vainoharhaiset puhdistukset salaliittojen pelossa, itsensä julistaminen pyhimykseksi vähän ennen kuolemaansa, 23 katolisen piispan teloittaminen, kun nämä eivät suostuneet tunnustamaan hänen pyhyyttään, ja oman iäkkään äitinsä ruoskituttaminen ja määrääminen teloitettavaksi, koska tämä oli paljastanut poikansa syntyneen avioliiton ulkopuolella.
Lópezilla oli suhde irlantilaislähtöisen Eliza Lynchin kanssa, jonka hän tapasi ensimmäistä kertaa Pariisissa vuonna 1854. Vuotta myöhemmin pari palasi Etelä-Amerikkaan, tosin erillään ja Lynch Buenos Airesin kautta, koska oli raskaana. Kun López kuoli yhteydenotossa brasilialaisten sotilaiden kanssa vuonna 1870, Lynch hautasi hänet, minkä jälkeen Paraguayn väliaikainen hallitus karkoittti hänet Eurooppaan.
Aira Savisaari

Aira Savisaari (s. 31. toukokuuta 1955 Yli-Ii) on suomalainen kirjailija. Nykyisin hän asuu Kauttualla. Hän on työskennellyt puutarhurina, lastentarhaopettajana ja toimittajana. Savisaari on julkaissut lastenromaaneja sekä kuvakirjoja ja kirjoittaa myös nuorille ja aikuisille.
Savisaarelle myönnettiin vuonna 2019 taiteilijaeläke. 
Teokset.
Lasten- ja nuortenromaanit.
Mimmu Tihisen kanssa:
Nimimerkillä M. E. Kuusi (Hannu Hirvonen, Tuula Kallioniemi, Raili Mikkanen, Katariina Romppainen, Aira Savisaari ja Katri Tapola yhdessä):
Hema Malini

Hema Malini (; s. 16. lokakuuta 1948 Ammankudi, Madras, Intia) on intialainen näyttelijä, ohjaaja, tuottaja ja poliitikko. Hän on myös koulutettu bharata natyam -tanssija. Malini tunnetaan työstään hindinkielisessä elokuvateollisuudessa. Hän on esiintynyt yli 150 elokuvassa. Intian valtio myönsi hänelle Padma Shri -palkinnon vuonna 2000. Sir Padampat Singhania University teki hänestä kunniatohtorin vuonna 2012.
Poliittisen uransa aikana hän on toiminut parlamentaarikkona parlamentin molemmissa huoneissa. Hänet valittiin vuonna 2003 Rajya Sabhaan, missä hän istui vuoteen 2009. Hänen toinen kautensa Rajya Sabhassa oli vuosina 2011–2012. Hän on edustanut kansaa Lok Sabhassa vuodesta 2014 alkaen, minkä jälkeen hänet valittiin toiselle kaudelle vuoden 2019 parlamenttivaaleissa. Hän on Intian kansanpuolueen (BJP) jäsen vuodesta 2004, mutta hän kampanjoi jo vuonna 1999 BJP:n Vinod Khannan valinnan puolesta.
Yksityiselämä.
Malini on taustaltaan tamili. Hän on naimisissa näyttelijä Dharmendran kanssa ja heillä on kaksi tytärtä, Esha Deol ja Ahana Deol.
Anatoli Guidea

Anatoli Guidea (s. 21. tammikuuta 1977) on bulgarialainen vapaapainija ja Euroopan mestari.
Sarjassa 60 kg painiva Guidea saavutti MM-hopeaa Bakusta 2007. Euroopan mestaruuden Guidea voitti Riiasta 2003, minkä lisäksi hänellä on kaksi EM-hopeaa ja kolme EM-pronssia.
G. P. Sippy

Gopaldas Parmanand Sippy (14. syyskuuta 1914 Hyderabad, Brittiläinen Intia – 25. joulukuuta 2007 Mumbai, Intia) oli Bollywood-elokuvatuottaja ja -ohjaaja. Hänet tunnetaan monista Bollywoodin menestyselokuvista, kuten "Seeta Aur Geeta" (1972), "Shaan" (1980), "Saagar" (1985), "Raju Ban Gaya Gentleman" (1992) ja klassikkoelokuva "Sholay" (1975). Hän voitti Filmfare-palkinnon vuosina 1968 ja 1982.
Hänen poikansa Ramesh Sippy ja pojanpoikansa Rohan Sippy ovat myös elokuvaohjaajia ja -tuottajia.
Jeffrey Wright

Jeffrey Wright (s. 7. joulukuuta 1965 Washington, Yhdysvallat) on yhdysvaltalainen näyttelijä. Hän on työskennellyt näytelmässä "Angels in America" ja sen samannimisessä sarjasovituksessa, joista hänet palkittiin muun muassa Tonylla, Golden Globella ja Emmyllä.
Wrightin muita rooleja ovat muun muassa Jean-Michel Basquiat elämäkertaelokuvassa "Basquiat", Felix Leiter "James Bond" -elokuvissa "Casino Royale" (2006), "007 Quantum of Solace" (2008) ja "007 No Time to Die" (2021), Valentin Narcisse rikosdraamasarjassa "Boardwalk Empire" (2013–2014), Beetee Latier "Nälkäpeli"-elokuvasarjassa, Bernard Lowe dystopiasarjassa "Westworld" (2016–2022), Seuraaja Uatu Marvel-animaatiosarjassa "What If...?" (2021–2024), sekä James Gordon supersankarielokuvassa "The Batman" (2022).
Wright kiinnostui näyttelemisestä opiskellessaan Amherst Collegessa valtiotieteitä.
Bridge Road

Bridge Road (tunnetaan sponsorisyistä myös nimellä Glassworld Stadium) on jalkapallostadion Histon and Impingtonissa Englannissa. Vuonna 1962 avattu stadion toimii Histon FC:n kotikenttänä ja sille mahtuu 3 800 katsojaa. Stadionin nimi on nykyisin virallisesti Glassworld Stadium, mutta monet Histon FC:n fanit tuntevat sen edelleen nimellä Bridge Road.
Stadionia remontoitiin vuonna 2007, kun stadionille rakennettiin 500 ihmistä vetävä pääkatsomo ja sen yhteyteen tehtiin Cambridgeshiren jalkapalloliiton uusi toimisto.
Erkki Alanen

Paavo Erkki Olavi Alanen alias Ekku (11. tammikuuta 1942 Helsinki – 27. toukokuuta 2005 El Paso, Texas) oli suomalaissyntyinen arkkitehti, pilapiirtäjä ja taiteilija, joka teki valtaosan urastaan Yhdysvalloissa. Hänen pilapiirroksiaan on ilmestynyt esimerkiksi lehdissä "Penthouse, Playgirl, Suomen Kuvalehti" ja "The New York Times". Opiskeluaikoinaan hän oli kolme kertaa teekkarilehti "Äpyn" päätoimittaja. Vuonna 1977 hän kuvitti lastenkirjan "The Turtles’ Picnic and Other Nonsense Stories".
Ura.
Alanen valmistui arkkitehdiksi Teknillisestä korkeakoulusta 1972 ja lähti Yhdysvaltoihin, jossa hän eteni Columbusin kaupungissa vastaperustetun ohiolaisen Urban &amp; Calabretta -arkkitehtitoimiston pääsuunnittelijaksi. Vuodesta 1972 alkaen Alanen opetti arkkitehtuuria Ohion osavaltionyliopistossa. Sitten Alanen alkoi etsiä uutta asuinpaikkaa, kierteli matkailuautollaan ympäri Pohjois-Amerikkaa ja päätyi lopulta perustamaan oman arkkitehtitoimiston San Franciscoon. Hän löysi vaimokseen "The National Enquirer" -lehden pilapiirroksista vastaavan toimittajan Cathyn, jonka kanssa hän avioitui Helsingissä 1979. Alanen asui viimeiset parikymmentä vuottaan Cathyn ja kolmen lapsensa kanssa El Pasossa Texasissa.
Alasen poika on kilpatanssija Mayo Alanen.
Susi (sarjakuvahahmo)

Susi () (Rahne Sinclair) on Marvelin supersankaritar. Suden ensiesiintyminen tapahtui vuonna 1982 sarjakuvalehdessä "Marvel Graphic Novel #4: The New Mutants". Susi kuuluu Ryhmä-X:n jäseniin. Hahmon loivat Chris Claremont ja Bob McLeod.
Suden kyky on muuttua ihmissudeksi. Muuttuessaan ihmissudeksi Susi saa suuret voimat ja kyvyn liikkua nopeaa. 
Susi on syntynyt Ison-Britannian Ross and Cromartyssä.
Fight Night Round 3

Fight Night: Round 3 on vuonna 2006 julkaistu nyrkkeilyaiheinen videopeli. Pelin kehitti Electronic Arts ja se julkaistiin muun muassa Xboxille, PSP:lle ja PlayStation 2:lle. Peli on samalla kolmas osa Fight Night -pelisarjassa.
Pelattavuus.
Pelissä on mahdollisuus luoda oma hahmo ja otella sillä näytösotteluita oikeiden lisenssoitujen nyrkkeilijöiden ohessa. Lisäksi voi pelata ESPN Classic otteluita, jossa otellaan menneitä klassisia nyrkkeilyotteluita, kuten Arturo Gatti vastaan Micky Ward. Mukana on myös uratila, jossa voi luoda uraa omalla luodulla hahmolla tai pelissä olevilla oikeilla nyrkkeilijöillä. Uratilassa pelaaja aloittaa amatööritasolta, tarkoituksenaan nyrkkeillä tiensä kohti ammattilaiskehiä. Uran aikana pelaajan on kehitettävä hahmoaan harjoittelemalla eri osa-alueita eri valmentajien alaisuudessa. Lisäksi otteluista riippuen pelaaja saa palkkioita voitetuista otteluista ja mahdollisesti myös bonusrahaa. Toisin kuin edeltäjiinsä verrattuna uratilassa ei ole ranking sijoitusta vaan erinäisiä sopimuksia, joiden aikana pelaajan on harjoiteltava itsensä kuntoon ottelua varten.
Ottelijat.
Mukana on 27 nyrkkeilijää eri vuosikymmeniltä, joiden lisäksi muutama piilotettu kuvitteellinen ottelija.
Kolmen sektorin hypoteesi

Kolmen sektorin hypoteesi on talousteoria, joka jakaa kansantaloudet kolmeen aktiivisuuden sektoriin: raaka-aineiden tuotantoon (primääri), jalostukseen (sekundääri) ja palveluihin (tertiääri). Teorian ovat kehittäneet Colin Clark ja Jean Fourastié.
Hypoteesin mukaan taloudellisen aktiivisuuden painopiste siirtyy raaka-aineiden tuotannosta valmistuksen kautta lopulta palveluihin. Fourastié näkee prosessin pohjimmiltaan myönteisenä.
Alhaisten asukasta kohden laskettujen tulojen maat ovat teorian viitekehyksessä varhaisessa kehitysvaiheessa, sillä valtaosa niiden bruttokansantuotteesta syntyy raaka-aineiden tuotannossa. Keskimääräisen tulotason maat ovat kehittyneempiä, kun tulot syntyvät pääasiassa valmistuksessa. Hypoteesin mukaisesti korkeasti kehittyneissä maissa palvelusektorilla syntyy suurin osa talouden kokonaistuotannosta.
Juhi Chawla

Juhi Chawla (; s. 13. marraskuuta 1967 Ludhiana, Punjab, Intia) on intialainen näyttelijä, elokuvatuottaja ja televisiojuontaja. Hänet kruunattiin Miss Intiaksi vuonna 1984, minkä jälkeen hän aloitti näyttelijänuransa. Hänestä tuli Sridevin ja Madhuri Dixitin lisäksi yksi Bollywoodin johtavista naisnäyttelijöistä 1980-luvun lopussa ja 1990-luvun alussa. 2000-luvulla hän on siirtynyt näyttelemään myös taide-elokuvissa.
Yksityiselämä.
Juhi Chawla on ollut naimisissa liikemies Jay Mehtan kanssa vuodesta 1995. Heillä on kaksi lasta, tytär Jhanvi (s. 2001) ja poika Arjun (s. 2003).
Pusulan kirkko

Pusulan kirkko (ruots. "Pusula kyrka")on Lohjan seurakunnan Pusulan alueseurakunnan pääkirkko. Se on valmistunut 1838 Carl Ludvig Engelin piirustusten mukaan. Seurakunnalla oli 1600-luvun alussa saarnahuone ja sen ympärillä hautausmaa. Sen jälkeen on 1600-luvulla rakennettu kaksi varsinaista kirkkoa, vuonna 1640 ja 1697 valmistuneet. Kellotapuli on valmistunut 1763. Uuden kirkon rakentamista alettiin suunnitella 1834. Sen rakensi helsinkiläinen rakennusmestari Henrik Andsten, mutta kirkkoa jouduttiin pian korjaamaan, koska katto osoittautui liian painavaksi eivätkä seinät kestäneet. Kattoa madallettiin 8 metriä, ja työ valmistui 1859.
Alueseurakunnalla on toinenkin kirkko, vuonna 1842 valmistunut Kärkölän kirkko Kärkölässä.
Džamal Otarsultanov

Džamal Sultanovitš Otarsultanov (, s. 14. huhtikuuta 1987) on venäläinen vapaapainija ja 55 kg:n sarjan olympiavoittaja Lontoon olympiakisoista 2012.
Otarsultanov voitti 55-kiloisten vapaapainin Euroopan mestaruuden Tampereella 2008, Dortmundissa 2011 ja Belgradissa 2012. Lisäksi hän saavutti EM-pronssia Moskovasta 2006. Hän voitti samassa painoluokassa maailmancupin 2007 sekä junioreiden maailmanmestaruuden 2006 ja 2007. Kadettien Euroopan-mestaruuden hän voitti 46-kiloisissa 2003.
Anzor Urišev

Anzor Suadinovitš Urišev (, s. 23. tammikuuta 1987) on venäläinen vapaapainija ja Euroopan mestari.
Urišev voitti Euroopan mestaruuden sarjassa 84 kg Bakussa 2010 ja Dortmundissa 2011. Hän sai samassa painoluokassa EM-pronssia Belgradissa 2012 ja Tbilisissä 2013. Lontoon olympialaisissa 2012 hän oli kahdeksas. Hän sai hopeaa junioreiden MM-kilpailujen 84 kg:n sarjassa 2007.
Fatih Çakıroğlu

Fatih Çakıroğlu (s. 14. huhtikuuta 1981 Istanbul) on turkkilainen vapaapainija ja Euroopan mestari.
Çakıroğlu voitti sarjassa 120 kg Euroopan mestaruuden Dortmundissa 2011. Hänellä on EM-tasolta mestaruutensa lisäksi kaksi hopea- ja kolme pronssimitalia. Ateenan kesäolympialaisissa 2004 Çakıroğlu oli sarjan 96 kg yhdeksäs.
Adam Batirov

Adam Alavdinovitš Batirov (, s. 13. tammikuuta 1985) on venäläissyntyinen vapaapainija, joka on edustanut Bahrainia vuodesta 2016.
Batirov voitti kadettien eli alle 18-vuotiaiden Euroopan-mestaruuden 46 kg:n painoluokassa 2001 ja 50-kiloisissa 2002. Hän saavutti nuorten EM-hopeaa 50 kg:n sarjassa 2002 ja nuorten MM-hopeaa 55-kiloisissa 2003. 
Batirov saavutti EM-hopeaa 55 kg:n painoluokassa Ankarassa 2004 ja 60-kiloisissa Vilnassa 2009 sekä EM-pronssia 66-kiloisissa Dortmundista 2011. Hän sijoittui viidenneksi EM-kilpailuissa 2007 ja 2008 sekä MM-kilpailuissa 2011.
Batirov voitti 70 kg:n painoluokassa kultaa Aasian-mestaruuskilpailuissa 2016 ja Aasian hallikisoissa 2017. Hän saavutti MM-hopeaa 70 kg:n sarjassa Budapestissa 2018.
Şərif Şərifov

Şərif Şərifov (s. 11. marraskuuta 1988 Mahatškala, Dagestanin ASNT, Neuvostoliitto) on azerbaidžanilainen vapaapainija, olympiavoittaja ja maailmanmestari.
84–97 kilogramman painoluokissa kilpaillut Şərifov voitti 84-kiloisissa olympiakultaa Lontoosta 2012, maailmanmestaruuden Istanbulista 2011 ja MM-pronssia Herningistä 2009. Hän on voittanut samassa sarjassa myös EM-hopean ja EM-pronssin. Hän saavutti olympiapronssia 86 kg:n sarjassa Rio de Janeirossa 2016. EM-kultaa ja hopeaa hän on saanut myös 92-kiloisissa sekä MM-hopeaa 97-kiloisissa.
Samuli Tuomikoski

Emil Samuel (Samuli) Tuomikoski (6. heinäkuuta 1875 Liminka – 28. lokakuuta 1960 Liminka) oli suomalainen poliitikko.
Tuomikoski valittiin eduskuntaan kaksissa vaaleissa, 1929 ja 1930, Oulun läänin eteläisestä vaalipiiristä, ja hän toimi kansanedustajana neljän vuoden ajan, elokuusta 1929 elokuuhun 1933. Hän kuului kokoomuspuolueen eduskuntaryhmään. Eduskunnan valiokunnista hän vaikutti lakivaliokunnassa, maatalousvaliokunnassa, puolustusasiainvaliokunnassa ja suuressa valiokunnassa.
Tuomikoski vaikutti myös Limingan kunnallispolitiikassa. Hän toimi sekä kunnan kuntakokouksen että kunnan kunnanvaltuuston puheenjohtajana. Hänen muihin luottamustehtäviinsä kuuluivat muun muassa puolueensa Oulun läänin eteläisen piiriliiton puheenjohtajuus, Pohjois-Pohjanmaan nuorisoseuran esimiehen tehtävä sekä MTK:n ja Pellervo-Seuran valtuuskuntien jäsenyydet. Hänelle myönnettiin vuonna 1937 kunnallisneuvoksen arvonimi. 
Kansakoulun ja kansanopiston käynyt Tuomikoski oli ammatiltaan maanviljelijä, jona hän toimi vuodesta 1907 ostettuaan isältään liminkalaisen Alatalon tilan. Hän toimi myös paikallisen säästöpankin kirjurina ja rahastonhoitajana.
Tuomikosken vanhemmat olivat niin ikään kansanedustajana toiminut Antti Tuomikoski ja Vilhelmiina Tuorila. Myös hänen isoveljensä Heikki Tuomikoski oli mukana politiikassa, muun muassa Limingan kunnanvaltuuston ensimmäisenä puheenjohtajana. Samuli Tuomikosken puoliso oli Aina Kaisa Siira, jonka kanssa hän avioitui vuonna 1902.
Tabu (näyttelijä)

Tabu (oik. Tabassum Fatima Hashmi; s. 4. marraskuuta 1971 Hyderabad, Andhra Pradesh) on intialainen elokuvanäyttelijä. Häntä pidetään yhtenä Intian lahjakkaimmista naisnäyttelijöistä. Tabu on näytellyt enimmäkseen hindinkielisissä elokuvissa, mutta on esiintynyt myös englannin-, telugun-, tamilin-, malajalamin- ja bengalinkielisissä elokuvissa. Tabu on voittanut kaksi National Film Awards -palkintoa, seitsemän Filmfare Awards -palkintoa ja kaksi Filmfare Awards South -palkintoa. Intian valtio myönsi hänelle Padma Shri -palkinnon vuonna 2011.
Tabun ensimmäinen kreditoitu elokuvarooli oli draamassa "Hum Naujawan" (1985), mutta hänen ensimmäinen pääroolinsa oli teluguelokuvassa "Coolie No. 1" (1991). Vuonna 1994 hän voitti parhaan naistulokkaan Filmfare Awards -palkinnon toimintadraamasta "Vijaypath". Vuosi 1996 oli tärkeä Tabulle, kun hän voitti parhaan naispääosan National Film Awards -palkinnon roolistaan Punjabin kapinan jalkoihin jäävänä nuorena naisena trillerissä "Maachis". Lisäksi hän voitti parhaan telugunaisnäyttelijän Filmfare Awards South -palkinnon romanttisesta draamasta "Ninne Pelladata" ja saavutti kaupallista menestystä komedialla "Saajan Chale Sasural". Vuonna 1999 hän näytteli vuoden menestyneimmissä hindielokuvissa, komediassa "Biwi No. 1" ja perhedraamassa "Hum Saath-Saath Hain". Hän sai myös ylistystä kriitikoilta elokuvista "Virasat" (1997), "Hu Tu Tu" (1999), "Astitva" (2000) ja "Chandni Bar" (2001), joista kolme ensimmäistä toi hänelle parhaan naisnäyttelijän Filmfare Awards -kriitikkopalkinnot ja viimeinen toisen National Film Awards -palkinnon.
Tabu näytteli kirjallisuuteen perustuvia roolihahmoja elokuvissa kuten Jane Austenin "Järkeen ja tunteisiin" perustuvassa "Kandukondain Kandukondainissa" (2000) ja Shakespearen "Macbethiin" perustuvassa "Maqboolissa" (2004). Hänen ensimmäinen kansainvälinen projektinsa oli "The Namesake – kaima" (2006), joka oli Mira Nairin tulkinta Jhumpa Lahirin romaanista "Kaima". Roolistaan romanttisessa draamakomediassa "Cheeni Kum" (2007) hän voitti ennätyksellisen neljännen parhaan naisnäyttelijän Filmfare Awards -kriitikkopalkintonsa. Tämän jälkeen hän hidasti työtahtiaan elokuvissa. Hän näytteli prostituoitua teluguelokuvassa "Pandurangadu" (2008) ja hänellä oli pienehkö rooli Ang Leen seikkailuelokuvassa "Piin elämä" (2012). Vuonna 2014 hän näytteli elokuvassa "Jai Ho" ja sai ylistystä kriitikoilta roolistaan Shakespearen "Hamletiin" perustuvassa elokuvassa "Haider". Hän voitti jälkimmäisestä parhaan naissivuosan Filmfare Awards -palkinnon. Myöhemmin Tabu näytteli komediassa "Golmaal Again" (2017), ja sai lisää ylistystä poliisin roolistaan trillerissä "Drishyam" (2015) ja murhaajan roolistaan mustassa komediatrillerissä "Andhadhun" (2018). Jälkimmäinen oli myös suuri kaupallinen menestys. Tabu näytteli BBC Onen televisiosarjassa "A Suitable Boy".
Jalkaväkirykmentti 48 (jatkosota)

Jalkaväkirykmentti 48 (JR 48) oli Pohjois-Hämeen sotilasläänin Jyväskylän suojeluskuntapiirin 18. – 22. kesäkuuta 1941 perustama jatkosotaan perustama Suomen maavoimien jalkaväkirykmentti, joka liitettiin 18. divisioonaan.
Perustaminen.
Puolustusvoimien materiaalitilanne oli jatkosodan alkaessa huomattavasti parempi kuin talvisodan alussa, mutta aivan kaikilta osin ei rykmentin määrävahvuuksia saavutettu.
Keskittäminen.
Perustamisen jälkeen rykmentti alistettiin 2. divisioonalle hyökkäysvaiheen ajaksi. Rykmentti keskitettiin Savonlinnan kaakkoispuolelle junakuljetuksin
Komentajat.
Rykmentinkomentajina olivat:
Synchestra

Synchestra on kanadalaisen muusikko Devin Townsendin seitsemäs sooloalbumi, sekä toinen The Devin Townsend Bandin kanssa levytetty albumi.
Tausta.
Julkaistuaan neljä sooloalbumia, joista jokaisen eri kokoonpanon kanssa, Townsend päätti vuonna 2002 koota pysyvän yhtyeen soolomateriaaliaan varten. Hän perusti The Devin Townsend Bandin, jonka kokoonpanoon kuuluivat Brian Waddell kitarassa, Mike Young bassossa, Ryan Van Poederooyen rummuissa ja Dave Young kosketinsoittimessa. Uusi yhtye julkaisi ensimmäisen albuminsa, "Accelerated Evolutionin", maaliskuussa 2003.
Kappaleet.
Kaikki kappaleet kirjoittanut Devin Townsend.
Muusikot.
The Devin Townsend Band
Dave Young

Dave Young (s. 13. tammikuuta 1982) on kanadalainen muusikko ja multi-instrumentalisti.
Hän on toiminut usean tunnetun yhtyeen jäsenenä, mm. The Devin Townsend Band, Ten Ways from Sunday, Terror Syndrome, ja The Matinée. Hän on soittanut myös Devin Townsendin albumilla "Ki" sekä Strapping Young Ladin albumilla "Alien". Nykyään hän soittaa rytmikitaraa Devin Townsend Projectin live-kokoonpanossa.
Alien (Strapping Young Ladin albumi)

Alien on Strapping Young Ladin neljäs studioalbumi, joka julkaistiin 22. maaliskuuta 2005.
Kappaleet.
Kaikki kappaleet kirjoittanut Devin Townsend ja Gene Hoglan.
Mussa Kussa

Mussa Kussa (myös Moussa Koussa tai Musa Kusa, arabia: موسى كوسا), (s. 1949 tai 1950) on libyalainen poliitikko ja diplomaatti, joka oli Libyan ulkoministeri 2009-2011.
Kussa palveli 1980 Libyan suurlähettiläänä Lontoossa ja oli tiedustelupäällikkönä Libyassa vuosina 1994–2009. Maaliskuussa 2009 hänestä tuli Abdel Rahman Shalghamin jälkeen ulkoministeri.
Loikkaus.
Libyan kansannousun aikana 2011, Koussa pakeni autolla Tunisiaan jonne hän saapui 28. maaliskuuta, "yksityiselle vierailulle" kuten Tunisian viranomaiset tiedottivat . 30. maaliskuuta Koussa lensi Djerban saarelta sveitsiläisessä rekisterissä olevalla yksityiskoneella Farnboroughiin Englantiin. Britannian ulkoministeriön lehdistötiedotteen mukaan Koussa loikkasi ja samalla erosi virastaan
Skotlannin syyttäjät kuulustelivat Koussaa hänen rooliaan Lockerbie pommi-iskuissa mutta hänet todettiin syyttömäksi asiassa 
Koussa lähti Britanniasta Qatariin jossa hän asettui asumaan Dohassa olevaan luksushotelliin. Nykyään Koussa asuu pienessä asunnossa Dohan laitamilla.
Europe Écologie – Les Verts

Europe Écologie – Les Verts (EELV) on ranskalainen vihreä puolue, joka syntyi 13. marraskuuta 2010 Les Vertsin ja muiden Europe Écologie -vaalilistan järjestöjen yhdistyessä.
Les Verts -puolue syntyi 1984, kun "Les Verts-Parti Ecologiste" ja "Les Verts-Confédération Ecologiste" yhdistyivät. "Europe Écologie" puolestaan perustettiin yhteistyöjärjestöksi ja vaalilistaksi vuonna 2007 vuoden 2009 eurovaaleja varten. Listalta valittiin 14 meppiä. Järjestöt yhdistyivät Lyonin puoluekokouksessa 2010. Puolueen johdossa sen kansallisena sihteerinä on Cécile Duflot.
Tavoitteet.
Puolue lukee itsensä vasemmistoon. Se haluaisi muuttaa Ranskan perustuslakia parlamentaarisen liittovaltion suuntaan ja suhteelliseen vaaliin. Senaatti muutettaisiin alueiden kamariksi. Euroopan unionin parlamentin valtaa lisättäisiin ja siirryttäisiin liittovaltion suuntaan.
Puolue kannattaa Ranskan ydinvoimasta luopumista. Se vastustaa maahanmuuton rajoituksia ja kannattaa monikulttuurisuutta, vastustaa Sarkozyn/Fillonin/Woerthin työajan pidennyksiä ja eläkeiän nostoa.
Jalkaväkirykmentti 29 (talvisota)

Jalkaväkirykmentti 29 eli JR 29 oli Suomen armeijan rykmentti talvisodassa. Se oli osa 10. divisioonaa ja taisteli Taipaleella Karjalankannaksen itäosassa.
Perustaminen ja varustaminen.
Keski-Suomen sotilaslääni perusti rykmentin. Perustaminen alkoi pääosin Jyväskylän ja Niinisalon alueelta 7. lokakuuta 1939, eli se tapahtui jo ennen varsinaisen YH:n julistamista. Rykmentti pyrittiin varustamaan määrävahvuiseksi, mutta puolustusvoimien kalustopulasta johtuen rykmentti ei niitä saavuttanut.
Komentaja.
Everstiluutnantti Teuvo Wartiovaara
Keskittäminen.
Rykmentti keskitettiin tulevalle toiminta-alueelleen (Pyhäjärvi–Sakkola) 13.–15.10.1939 välisenä aikana muun divisioonan mukana.
Rykmentin nimen muutos.
Rykmentin nimi muuttui 1.1.1940 Jalkaväkirykmentti 20:ksi (JR 20)
Dominique Sanda

Dominique Sanda (s. 11. maaliskuuta 1951 Pariisi, Ranska) on ranskalainen näyttelijä ja entinen malli.
Sanda vietti nuoruutensa keskiluokkaisessa, katolilaisessa pariisilaisperheessä.
Sanda aloitti uransa mallina 14-vuotiaana. Valokuvamallin uran käynnisti paikalliset missikisat, jotka Sanda voitti. Tämä herätti mallitoimistojen sekä elokuvantekijöiden kiinnostuksen. Sanda teki alkuvaiheessa uraa muun muassa "Glamour"-, "Elle"– ja "Vogue"-lehtien valokuvamallina.
Ohjaaja Robert Bresson valitsi Sandan pääosaan vuoden 1969 elokuvaan "Suloinen nainen". Roolin ansiosta Sanda onnistui nousemaan suosituksi elokuvanäyttelijäksi. 1970-luvulla hän esiintyi muun muassa Vittorio De Sican "Finzi Continin puutarhassa" (1970), John Hustonin elokuvassa "Tapa tai kuole" (1973) ja Bernardo Bertoluccin elokuvassa "1900" (1976). Vuonna 1976 Sanda voitti Cannesin elokuvajuhlien parhaan naisnäyttelijän palkinnon elokuvasta "Musta leski".
Elokuvien lisäksi Sandalla on myös rinnakkainen ura näyttämöllä.
Miekkailu kesäolympialaisissa 1952 – miesten floretin joukkuekilpailu

Helsingin olympiakisojen miesten florettimiekkailun joukkuekilpailuun osallistui 15 joukkuetta ja 77 urheilijaa. Kilpailupäivät olivat 21.–22. heinäkuuta. 
1. kierros.
Jokaisesta ryhmästä kaksi parasta jatkoon. 
1. ryhmä
2. ryhmä
3. ryhmä
4. ryhmä
5. ryhmä
2. kierros.
Jokaisesta ryhmästä kaksi parasta välieriin.
1. ryhmä
2. ryhmä
3. ryhmä
Välierät.
Kummastakin ryhmästä kaksi parasta loppukilpailuun.
1. ryhmä
2. ryhmä
Alex Bogomolov Jr.

Alex Bogomolov Jr. (s. 23. huhtikuuta 1983 Moskova) on venäläinen tennispelaaja. Parhaimmillaan hän on sijoittunut ATP-maailmanlistalla sijalle 33.
Heinäkuussa 2002 Bogomolov pääsi karsintojen kautta ensimmäiseen ATP-turnaukseensa, Farmers Classic -turnaukseen Los Angelesissa. Turnauksen ensimmäisellä kierroksella hän voitti maailmanlistan kolmosen Tommy Haasin, mutta hävisi toisella kierroksella Nicolas Kieferille. Maaliskuussa 2011 hän voitti Miami Masters -turnauksen toisella kierroksella maailmanlistan viitosen Andy Murrayn, mutta hävisi kolmannella kierroksella John Isnerille. Wimbledonissa 2011 ja Yhdysvaltain avoimissa 2011 hän selviytyi kolmannelle kierrokselle.
Troy Polamalu

Troy Aumua Polamalu (s. 19. huhtikuuta 1981 Garden Grove, Kalifornia) on yhdysvaltalainen amerikkalaisen jalkapallon pelaaja, pelipaikaltaan takapuolustaja. Hän pelasi koko ammattilaisuransa NFL-liigan Pittsburgh Steelersissä.
NFL-ura.
Pittsburgh Steelers varasi Etelä-Kalifornian yliopiston joukkueessa pelanneen Polamalun vuoden 2003 NFL:n varaustilaisuuden ensimmäisellä kierroksella, tilaisuuden 16. pelaajana.
Kovista taklauksistaan tunnettu Polamalu voitti urallaan Super Bowlin kahdesti, kausina 2005 ja 2008. Hänet myös valittiin kahdeksan kertaa NFL:n tähdistöotteluun Pro Bowliin. Polamalu lopetti pelaajauransa kauteen 2014.
Muuta.
Polamalun tavaramerkiksi ovat muodostuneet hänen pitkät hiuksensa. Polamalulla on mainossopimus Procter &amp; Gamble -yhtiön kanssa, jonka "Head &amp; Shoulders" -hiustenhoitotuotteita hän mainostaa. Procter &amp; Gamble on vakuuttanut Polamalun hiukset miljoonasta dollarista.
Edvin Mattiasson

Berndt Edvin Mattiasson (16. huhtikuuta 1890 Trelleborg – 15. maaliskuuta 1975 Malmö) oli ruotsalainen kreikkalais-roomalaisen tyylin painija ja olympiamitalisti.
Mattiasson saavutti pronssia Tukholman kesäolympialaisissa 1912 67,5 kilogramman painoluokassa, jossa hänen edelleen sijoittuivat kultaa voittanut Suomen Emil Väre ja hopealle yltänyt Mattiassonin maanmies Gustaf Malmström.
Dystopia (Iced Earthin albumi)

Dystopia on Iced Earth -yhtyeen vuonna 2011 julkaisema studioalbumi. Albumi on ensimmäinen Iced Earthin albumi, jolla Stu Block laulaa.
Albumi debytoi Suomen virallisen listan sijalla 34.
Gösta Åsbrink

Karl Gösta Åsbrink (18. marraskuuta 1881 Ekerö – 19. huhtikuuta 1966 Tukholma) oli ruotsalainen voimistelija, nykyaikainen viisiottelija ja olympiavoittaja. Hän voitti olympiamitalin molemmissa lajeissaan.
Åsbrink kuului Ruotsin joukkueeseen, joka voitti miesten joukkuevoimistelun kultaa Lontoon kesäolympialaisissa 1908. Neljä vuotta myöhemmin Tukholman kotiolympialaisissa Åsbrink osallistui nykyaikaiseen viisiotteluun, jossa sijoittui yksilökilpailun hopealle maanmiehensä Gösta Lilliehöökin jälkeen. Georg de Laval varmisti Ruotsille ensimmäistä kertaa olympialaisissa kilpaillussa lajissa kolmoisvoiton.
Fentiatsiini

Fentiatsiini eli fenotiatsiini on kolmirenkainen heterosyklinen yhdiste, jonka johdoksia käytetään muun muassa antipsykoottisina lääkkeinä. Monet fentiatsiinijohdokset (mm. perfenatsiini) ovat kliinisesti merkittäviä antipsykootteja. Yhdisteestä käytetään myös nimiä "dibentsotiatsiini", "tiodifenyyliamiini" ja "dibentso-1,4-tiatsiini". 
Fentiatsiini syntetisoitiin jo 1800-luvulla. Fentiatsiinia käytettiin alun perin kemikaalien stabiliointiaineena, mitä myöhemmin käytettiin myös matolääkkeenä ja hyönteismyrkkynä 1930-luvulla haittaeläinten hermosoluja salpaavan vaikutuksen takia. Aineella ei ollut ihmisen hermosoluille merkittävää vaikutusta.
Dariénin kansallispuisto

Dariénin kansallispuisto on kansallispuisto, biosfäärialue ja Unescon maailmanperintökohde Panamassa. Maailmanperintöluetteloon puisto lisättiin vuonna 1981. Kansallispuisto sijaitsee maan itäosassa Dariénin maakunnassa Kolumbian rajalla. Kansallispuiston alue on lähes 6 000 neliökilometrin laajuinen, se kohoaa kivikkoiselta Tyynenmeren rannikolta alangoille ja ylängöille ja vuoria verhoavien pilvimetsien kautta 1 845 metriä korkealle Cerro Tacarcuna -vuorelle. Vuori on lähellä Karibianmeren rannikkoa.
Kansallispuistossa on noin 2 500 kasvilajia, sekä lukemattomia lintu-, maaeläin ja jokikalalajeja. Kotoperäisiin nisäkkäisiin kuuluvat pekarit, tapiirit, panamanhiiriopossumit, puumat, jaguaarit ja oselotit. Lintulajeja on tavattu 533, joihin kuuluu suuri ja voimakas petolintu, harpyija.
Sui Lu

Sui Lu (, s. 1. huhtikuuta 1992 Zhuzhou) on kiinalainen telinevoimistelija, maailmanmestari ja Aasian kisojen kultamitalisti.
Sui on voittanut voimistelijanurallaan viisi MM-mitalia, joista yhden kultaisen. Aasian kisoista hän voitti Kantonissa 2010 neljä kultamitalia.
Tähänastisen elämäni kirjaimet

Tähänastisen elämäni kirjaimet on kirjailija Erno Paasilinnan muistelmakirja vuodelta 1996. Paasilinna kertoo siinä Paasilinnan lahjakkaan veljessarjan tarinan, kuinka köyhän perheen äiti kasvattaa lapsensa aikuisiksi.
Pekka Tarkka tapasi Paasilinnan kirjan ilmestyttyä, ja Paasilinna puhui korppien tulosta paikalle, millä hän tarkoitti, että kun on julkaissut muistelmansa alkaa loppu olla lähellä. Vesa Karonen sanoi kirjan ilmestyttyä, että se kertoo, että Paasilinna on elänyt kuten on opettanut: "Kirjailijaksi ei synnytä. On elettävä sellainen elämä josta syntyy kirjailija."
Yao Jinnan

Yao Jinnan (, s. 8. helmikuuta 1995 Fujian) on kiinalainen telinevoimistelija.
Yao voitti Tokion MM-kilpailuista 2011 kolme mitalia: hopeaa puomilta ja pronssia neliottelusta sekä joukkuekilpailusta. Vuoden 2012 kesäolympialaisissa Lontoossa hän oli neljäs eritasonojapuilla ja joukkuekilpailussa. Hän saavutti Nanningin MM-kilpailuissa 2014 kultaa eritasonojapuilla ja hopeaa joukkuekilpailussa.
Alexandra Cadanțu

Alexandra Cadanțu (s. 3. toukokuuta 1990 Bukarest) on romanialainen tennispelaaja. Parhaimmillaan hän on ollut kaksinpelissä WTA-listan sijalla 59 tammikuussa 2014. Hän on voittanut urallaan kahdeksan ITF-turnausta kaksinpelissä ja kuusi turnausta nelinpelissä.
Grand Slam -turnauksen pääsarjassa Cadanțu pelasi ensimmäisen kerran Australian avoimissa 2012, jossa hän hävisi ensimmäisen kierroksen ottelunsa Roberta Vincille.
Jiang Yuyuan

Jiang Yuyuan (, s. 1. marraskuuta 1991 Liuzhou, Guangxi) on kiinalainen telinevoimistelija, olympiavoittaja ja Aasian kisojen kultamitalisti.
Jiang kuului Kiinan joukkuekilpailun olympiakultaa voittaneeseen joukkueeseen Pekingissä 2008. Permannon yksilökilpailussa hän oli neljäs, neliottelussa kuudes, eritasonojapuilla yhdeksäs ja puomilla 15:s. MM-kilpailuista Jiang on voittanut neljä mitalia, ja Aasian kisoista hänellä on yksi kultamitali Kantonista 2010.
Dublinin satama

Dublin Port () on Irlannin suurin satama. Sillä on sekä historiallista että nykyisin taloudellista merkitystä. Noin kaksi kolmasosaa Irlannin satamaliikenteestä kulkee Dublinin sataman kautta. Sataman ja sen maa-alueen, lähinnä Dublinin Northsiden, itäpään arvoksi on laskettu 25–30 miljardia euroa.
Sijainti ja paikkatunnisteet.
Dublinin nykyinen satama sijaitsee Liffeyn molemmin puolin sen suulla. Joen pohjoispuolella oleva sataman pääosa (205 hehtaaria) on East Wallin ja North Wallin toisessa päässä katsottuna Alexandra Quaylta. Joen eteläpuolella oleva sataman osuus on paljon pienempi (51 hehtaaria) ja on Pigeon Housen niemimaan alkupäässä.
YK:n paikkatunniste (LOCODE) Dublinille on IE DUB. Sataman lauttaterminaaleille on sekä yhteinen (IE DFT, Ferryport Terminals) että erilliset tunnisteet: IE DFA Ferryport Terminal 1), IE DFB (Ferryport Terminal 2), IE DFC (Ferryport Terminal 3) ja IE MTL (Marine Terminal Ltd.)
Palvelut.
Sataman tärkein toiminto on rahdin käsittely. Siellä käy päivittäin monen kokoisia aluksia suurista konttilaivoista pieniin dieselproomuihin.
Ro-ro-lauttoja kulkee päivittäin Irlanninmeren yli Walesin Holyheadiin, Englantiin Liverpooliin ja kesäaikaan Mansaarelle Douglasiin. Maailman suurin autolautta, Irish Ferriesin alus "MS Ulysses", johon mahtuu 2 000 matkustajaa, liikennöi Holyheadin reittiä.
Dublinin satamassa on myös risteilyalusten telakka.
Ringaskiddy

Ringaskiddy () on kylä Irlannissa Corkin kreivikunnassa Corkin eteläpuolella. Siellä on tärkeä lauttasatama ja toinen Irlannin vapaasatamista.